Na temelju članka 20. Zakona o predškolskom odgoju i obrazovanju (Narodne novine, broj 10/97, 107/07, 94/13, 98/19) i članka 25. Statuta Dječjeg vrtića Sabunić, te članka 30. Statuta Općine Privlaka („Službeni glasnik Zadarske županije“, broj 05/18, 07/21), Općinsko vijeće Općine Privlaka na 4. sjednici održanoj dana 28. rujna 2021. godine donosi

**ODLUKA**

**o izmjenama i dopunama Odluke o načinu ostvarivanja prednosti pri upisu djece u Dječji vrtić Sabunić i mjerilima za naplatu usluga**

**Članak 1.**

U Odluci o načinu ostvarivanja prednosti pri upisu djece u Dječji vrtić Sabunić i mjerilima za naplatu usluga (Službeni glasnik Zadarske županije, broj 15/17) članak 14. mijenja se i glasi:

„Ekonomska cijena za redoviti program u petodnevnome radnom tjednu - cjelodnevni i poludnevni - utvrđuje se godišnjim programom javnih potreba u predškolskom odgoju i naobrazbi te skrbi o djeci predškolske dobi, na temelju prosječnih troškova programa sukladno odredbama članka 42. Državnoga pedagoškog standarda predškolskog odgoja i naobrazbe (Narodne novine, broj 63/08 i 90/10).“

**Članak 2.**

Članak 15. mijenja se i glasi:

„Za obavljanje usluga programa, ekonomska mjesečna cijena programa Vrtića za kalendarsku godinu izračunava se na osnovi ukupnih godišnjih rashoda i procijenjenog prosječnog godišnjeg broja korisnika usluga Vrtića za kalendarsku godinu.

Iznos sudjelovanja roditelja djece s prebivalištem na području Općine Privlaka u ekonomskoj cijeni redovitih programa je:

- za redoviti 10-satni program 600,00 kn

- za redoviti 5,5-satni program 300,00 kn. „

**Članak 3.**

Ova Odluka stupa na snagu danom donošenja, a objaviti će se u „Služenom glasniku Zadarske županije“.

OPĆINA PRIVLAKA  
OPĆINSKO VIJEĆE  
Predsjednik

Nikica Begonja

KLASA: 601-01/21-01/10  
URBROJ: 2198/28-01-21-2  
Privlaka, 28. rujna 2021.